Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Luka 1:1-80
1 Batho ba bantši ba lekile go kgoboketša pego ya ditaba+ tšeo re di dumelago ka mo go tletšego.2 Ba bangwe bao go tloga mathomong+ e bilego dihlatse tše di bonego ka mahlo+ le bao ba tsebatšago lentšu+ la Modimo ba re tlišeditše tšona.3 Le nna ke phethile ka gore, ka ge ke latišišitše dilo ka moka go tloga mathomong ka mo go nepagetšego, ke go ngwalele tšona ka go latelana ga tšona ka go kwagala,+ wena Theofilo+ yo a hlomphegago kudu,+4 gore o tsebe ka botlalo therešo ya dilo tšeo o di rutilwego ka molomo.+5 Mehleng ya Heroda,*+ e lego kgoši ya Judea, go be go na le moperisita yo mongwe yo a bitšwago Sakaria wa sehlopha* sa Abija,+ gomme o be a na le mosadi yo a tšwago go ba leloko la Arone,+ leina la gagwe e le Elisabetha.6 Bobedi bja bona ba be ba lokile+ pele ga Modimo ka baka la go sepela ba se na bosodi+ go ya ka go dumelelana le ditaelo+ le dinyakwa ka moka tša molao+ wa Jehofa.+7 Eupša ba be ba se na ngwana, gobane Elisabetha e be e le moopa,+ e bile bobedi bja bona ba be ba šetše ba tšofetše.8 Bjale ge a be a hlankela e le moperisita kabelong ya sehlopha sa gagwe+ pele ga Modimo,9 go ya ka tlwaelo yeo e bego e le gona ya boperisita e ile ya ba nako ya gagwe ya gore a thuntšhe diorelo+ ge a tsena tempeleng ya Jehofa,+10 lešaba ka moka la batho le be le rapela ka ntle nakong ya go thuntšha diorelo.+11 Morongwa wa Jehofa o ile a iponagatša go yena, a eme ka lehlakoreng le letona la aletare ya diorelo.+12 Eupša Sakaria o ile a tshwenywa ke seo a se bonago, a welwa ke poifo.+13 Lega go le bjalo, morongwa a re go yena: “Se boife Sakaria, gobane topo ya gago e kwelwe,+ mosadi wa gago Elisabetha o tla go belegela morwa gomme leina la gagwe o mmitše Johane.+14 Wena o tla thaba wa hlalala, ba bantši ba tla thabela+ go belegwa ga gagwe,15 gobane e tla ba yo mogolo pele ga Jehofa.+ Eupša a se nwe beine goba seno se bogale le gatee.+ O tla tlala moya o mokgethwa go tloga ge a belegwa;+16 o tla sokollela ba bantši ba barwa ba Isiraele go Jehofa+ Modimo wa bona.17 Le gona o tla Mo eta pele ka moya wa Eliya+ le matla a gagwe, gore a sokollele dipelo+ tša botatago bana go bana le go sokollela bao ba sa kwego bohlaleng bjo bo holago bja baloki, e le go lokišetša Jehofa+ batho ba itokišitšego.”+18 Sakaria a re go morongwa: “Nka kgodišega bjang ka se? Gobane ke tšofetše+ gomme le mosadi wa ka nywaga e šetše e ile.”19 Morongwa ge a fetola a re go yena: “Ke nna Gabariele+ yo ka mehla a lego pele ga Modimo, ke romilwe gore ke bolele+ le wena le go go tsebiša ditaba tše dibotse tša dilo tše.20 Eupša bona, o tla ba semumu+ wa se kgone go bolela go ba go fihla letšatšing leo dilo tše di diregago ka lona, gobane ga se wa dumela mantšu a ka ao a tlago go phethagala nakong ya ona e beilwego.”21 Ka nako yeo batho bona ba be ba letetše Sakaria,+ ba makatšwa ke go diega ga gagwe tempeleng.22 Eupša ge a etšwa o be a sa kgone go bolela le bona, ba lemoga gore o bone pono+ tempeleng. A ba direla dika eupša a fo fela e le semumu.23 Bjale ge matšatši a tirelo ya gagwe e kgethwa a fedile,+ a ya gae.24 Eupša ka morago ga matšatši ao, Elisabetha mosadi wa gagwe a ima,+ a ikuta dikgwedi tše hlano, a re:25 “Ye ke tsela yeo Jehofa a ntirilego ka yona matšatšing a ge a ntlhokometše gore a tloše kgobogo ya ka bathong.”+26 Kgweding ya gagwe ya botshelela morongwa Gabariele+ a rongwa ke Modimo motseng wa Galilea o bitšwago Natsaretha,27 go kgarebe yeo e beeleditšwego ke monna yo a bitšwago Josefa wa ntlo ya Dafida, leina la kgarebe+ yeo e be e le Maria.+28 Ge Gabariele a fihla pele ga gagwe a re: “Dumela,+ wena yo a ratilwego kudu, Jehofa+ o na le wena.”+29 Eupša o ile a tshwenywa kudu ke mantšu ao gomme a leka go kwešiša gore ye ke tumedišo ya mohuta mang.30 Ka gona, morongwa a re go yena: “Se boife, Maria, gobane Modimo o go ratile.+31 Tseba gore o tla ima wa belega morwa,+ leina la gagwe o mmitše Jesu.+32 Yena yoo e tla ba yo mogolo+ gomme o tla bitšwa Morwa wa Yo Godimodimo;+ Jehofa Modimo o tla mo nea sedulo sa bogoši+ sa Dafida tatagwe,+33 o tla buša e le Kgoši ntlong ya Jakobo ka mo go sa felego gomme Mmušo wa gagwe o ka se fele.”+34 Eupša Maria a re go morongwa: “Se se tla direga bjang, gobane ga se ka ka ka robala+ le monna?”35 Morongwa ge a araba a re go yena: “Moya o mokgethwa+ o tla theogela go wena gomme matla a Yo Godimodimo a tla go aparetša. Ka baka leo, le yo a tlago go belegwa o tla bitšwa yo mokgethwa,+ Morwa wa Modimo.+36 Tseba gore Elisabetha motswalo wa gago le yena o imile morwa botšofading bja gagwe gomme ye ke kgwedi ya gagwe ya botshelela, yena yo go thwego ke moopa,+37 gobane go Modimo ga go mantšu ao a ka se phethagatšwego.”+38 Ke moka Maria a re: “Bona, nna lekgoba la Jehofa!+ A go ntiragalele go ya ka mantšu a gago.” Ge a re’alo morongwa a tloga go yena.39 Ka gona, matšatšing a Maria a ema a ya nageng ya dithaba ka go akgofa, motseng wa Juda,40 a tsena lapeng la Sakaria a dumediša Elisabetha.41 Bjale ge Elisabetha a ekwa tumedišo ya Maria, lesea le le lego ka popelong ya gagwe la tshela, gomme Elisabetha a tlala moya o mokgethwa,42 a goeletša ka lentšu le le hlabošago a re: “O šegofaditšwe gare ga basadi, le seenywa sa popelo ya gago se šegofaditšwe!+43 Ka gona, go tla bjang gore ke be le tokelo ye ya gore mmago Morena wa ka+ a tle go nna?44 Gobane tseba gore ge lentšu la tumedišo ya gago le kwala ditsebeng tša ka, lesea le le lego popelong ya ka le ile la tshela ka go hlalala kudu.+45 Gape go thaba yo a dumetšego, gobane dilo tšeo a di boditšwego di etšwa go Jehofa+ di tla phethega ka botlalo.”+46 Ke moka Maria a re: “Moya wa ka o godiša Jehofa,+47 moya wa ka o ka se lese go hlalalela+ Modimo Mophološi wa ka,+48 gobane o bone boemo bja tlase bja nna lekgoba la gagwe.+ Gobane go tloga bjale go ya pele meloko ka moka e tla re ke yo a thabilego,+49 gobane Modimo yo matla o ntiretše ditiro tše kgolo, leina la gagwe ke le lekgethwa,+50 kgaugelo ya gagwe e go bao ba mmoifago melokong le melokong.+51 O dirile mediro e matla ka letsogo la gagwe;+ o šwalalantše bao ba ikgogomošago boikemišetšong bja dipelo tša bona.+52 O fološitše banna ba matla+ didulong tša bogoši gomme a godiša ba ikokobeditšego;+53 o khorišitše ba swerwego ke tlala ka tše dibotse,+ a gomiša bao ba bego ba na le mahumo ba le feela.+54 O thušitše Isiraele mohlanka+ wa gagwe, gore a gopole kgaugelo+55 yeo e bontšhitšwego Aborahama le peu ya gagwe ka mo go sa felego. Se ke seo a se boditšego borakgolokhukhu ba rena.”+56 Ke moka Maria a dula le yena mo e ka bago dikgwedi tše tharo gomme a boela ga gabo.57 Bjale nako ya gore Elisabetha a belege ya fihla, a belega morwa.58 Baagišani le metswalo ya gagwe ba kwa gore Jehofa o godišitše kgaugelo+ ya gagwe go yena gomme ba thaba+ le yena.59 Ka letšatši la seswai ba tla go bolotša ngwana+ yoo gomme ba be ba tla mmitša ka leina la tatagwe, Sakaria.60 Eupša mmagwe a araba a re: “Aowaowaa! O tla bitšwa Johane.”61 Ge a re’alo ba re go yena: “Ga go yo a bitšwago ka leina le gare ga metswalo ya gago.”62 Ke moka ba botšiša tatagwe ka go dira ditšhupetšo gore o nyaka gore a bitšwe mang.63 A kgopela letlapa gomme a ngwala gore: “Leina la gagwe ke Johane.”+ Ka moka ba makatšwa ke seo.64 Ka yona nako yeo molomo wa gagwe wa bulega+ le leleme la gagwe la rarologa gomme a thoma go bolela, a tumiša Modimo.65 Poifo ya wela bohle bao ba bego ba dula tikologong ya gabo bona, nageng ka moka ya dithaba ya Judea gwa thoma go bolelwa ka dilo tše ka moka,66 gomme bohle ba ba kwelego ba lota se dipelong tša bona+ ba re: “Ngwana yo gabotse e tlo ba’ng?” Gobane letsogo+ la Jehofa le be le tloga le na le yena.67 Sakaria tatagwe a tlala moya o mokgethwa,+ a porofeta+ a re:68 “A go tumišwe Jehofa, yena Modimo wa Isiraele,+ gobane o etše hloko batho ba gagwe+ gomme a ba hlakodiša.+69 O re tsošeditše mophološi yo matla*+ ntlong ya Dafida mohlanka wa gagwe,70 go etša ge ka molomo wa baporofeta ba gagwe ba bakgethwa ba kgale,+ a boletše71 gore re tla phološwa manabeng a rena le seatleng sa bohle ba ba re hloilego,+72 gore a gaugele borakgolokhukhu ba rena le go gopola kgwerano+ ya gagwe e kgethwa,73 e lego keno yeo a e enetšego Aborahama rakgolokhukhu wa rena,+74 gore ka morago ga ge re hlakodišitšwe diatleng tša manaba,+ a re nee tokelo ya go mo direla tirelo e kgethwa ka ntle le poifo,+75 re dira bjalo ka potego le toko pele ga gagwe mehleng ya rena yohle.+76 Eupša ge e le wena ngwana yo monyenyane, o tla bitšwa moporofeta wa Yo Godimodimo, gobane o tla sepela pele ga Jehofa bakeng sa go lokiša ditsela tša gagwe,+77 go nea batho ba gagwe tsebo ya phološo ka go ba lebalela dibe,+78 ka baka la lešoko le legolo la Modimo wa rena. Lešoko le le le tšwago godimo+ le tla ba bjalo ka seetša se se phadimago ka mahube,+79 go bonegela bao ba dutšego leswiswing le moriting wa lehu+ le go hlahla dinao tša rena ka katlego tseleng ya khutšo.”80 Ngwana yoo a tšwela pele a gola+ a matlafala moyeng gomme a dula a le leganateng go ba go fihla a ipontšha phatlalatša go Isiraele.
nso_Latn nso_Latn cjk_Latn nso_Latn